Predlog IZVEDBENI SKLEP SVETA o podaljšanju veljavnosti Izvedbenega sklepa Sveta 2011/335/EU o dovoljenju Republiki Litvi, da še naprej uporablja posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost /* COM/2014/0625 final - 2014/0289 (NLE) */





OBRAZLOŽITVENI MEMORANDUM 1. OZADJE PREDLOGA V skladu s členom 395(1) Direktive 2006/112/ES z dne 28. novembra 2006 o skupnem sistemu davka na dodano vrednost (v nadaljnjem besedilu: direktiva o DDV) lahko Svet soglasno na predlog Komisije kateri koli državi članici dovoli uporabo posebnih ukrepov, ki odstopajo od določb navedene direktive, zaradi poenostavitve postopka obračunavanja DDV ali za preprečitev nekaterih vrst davčne utaje ali izogibanja plačilu davkov. V dopisu, ki ga je Komisija evidentirala 16. maja 2014, je Litva zaprosila za dovoljenje, da še naprej oprošča davčne zavezance, katerih letni promet ni višji od protivrednosti 45 000 EUR v nacionalni valuti po menjalnem tečaju na dan njenega pristopa. V skladu s členom 395(2) direktive o DDV je Komisija z dopisom z dne 6. junija 2014 obvestila druge države članice o zahtevi Litve. Komisija je z dopisom z dne 12. junija 2014 uradno obvestila Litvo, da ima na voljo vse informacije, potrebne za presojo o zahtevi. Splošno ozadje V skladu s poglavjem 1 naslova XII direktive o DDV lahko države članice uporabijo posebne ureditve za mala podjetja, vključno z morebitno oprostitvijo davčnih zavezancev, ki ne dosegajo določene višine letnega prometa. Ta oprostitev pomeni, da davčnemu zavezancu ni treba obračunavati DDV na dobavljeno blago, zato pa ne tudi more odbiti vstopnega DDV. Litvi je bil ukrep prvič odobren z Izvedbenim sklepom Sveta 2011/335/EU[1], ki preneha veljati 31. decembra 2014. Ukrep odstopa od naslova XII direktive o DDV le, če je prag letnega prometa davčnega zavezanca v posebni ureditvi višji od trenutno dovoljenega v Litvi v skladu s členom 287(11) direktive o DDV, ki znaša 29 000 EUR. Litva je zdaj zaprosila, da se veljavnost ukrepa, ki je za davčne zavezance neobvezen, podaljša za nadaljnje omejeno obdobje. Na podlagi informacij, ki jih je predložila Litva, se zdi, da je učinek ukrepa na davčne prihodke, zbrane na ravni končne potrošnje, zanemarljiv. Vendar analiza, ki jo je pripravila Litva, kaže, da je večina davčnih zavezancev, ki so se registrirali za namene DDV (približno 82 %) v letih 2012–2013, to storilo na podlagi tega ukrepa. Zato se predlaga podaljšanje odstopanja za dodatno obdobje do 31. decembra 2017. Veljavne določbe na področju, na katero se nanaša predlog Podobna odstopanja so bila odobrena drugim državam članicam. Usklajenost z drugimi politikami in cilji Unije Ukrep je v skladu s cilji Unije za mala podjetja, kakor so opredeljeni v Sporočilu Komisije „Najprej pomisli na male – Akt za mala podjetja za Evropo“ (COM(2008) 394 z dne 25. junija 2008). 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Posvetovanje z zainteresiranimi stranmi Ni relevantno. Zbiranje in uporaba strokovnega znanja in izkušenj Zunanje strokovno znanje in izkušnje niso bili potrebni. Ocena učinka Namen tega sklepa je nadaljevanje uporabe ukrepa za poenostavitev, ki odpravlja mnoge obveznosti v zvezi z DDV za podjetja, ki so pod pragom letnega prometa. Zaradi majhnega obsega odstopanja in časovno omejene uporabe bo učinek v vsakem primeru omejen. 3. PRAVNI ELEMENTI PREDLOGA Povzetek predlaganih ukrepov Dovoljenje Litvi, da lahko še naprej uporablja ukrep odstopanja od direktive o DDV, kar zadeva uvedbo ukrepa poenostavitve za podjetja z letnim prometom, ki ne presega 45 000 EUR. Pravna podlaga Člen 395 direktive o DDV. Načelo subsidiarnosti Glede na določbe direktive o DDV, na kateri predlog temelji, je predlog v izključni pristojnosti Unije. Načelo subsidiarnosti se zato ne uporablja. Načelo sorazmernosti Predlog je skladen z načelom sorazmernosti iz naslednjih razlogov: Ta sklep se nanaša na dovoljenje, odobreno državi članici na njeno zahtevo, in ne pomeni nobene obveznosti. Zaradi omejenega obsega odstopanja je posebni ukrep sorazmeren z želenim ciljem. Izbira instrumentov Predlagani instrumenti: izvedbeni sklep Sveta. Druga sredstva ne bi bila ustrezna iz naslednjih razlogov: Na podlagi člena 395 direktive o DDV lahko samo Svet na predlog Komisije soglasno odobri odstopanje od skupnih predpisov o DDV. Izvedbeni sklep Sveta je edini ustrezni instrument, saj se lahko naslovi na posamezno državo članico. 4. PRORAČUNSKE POSLEDICE Predlog ne bo imel učinka na proračun Unije, ker bo Litva izvedla izračun nadomestila v skladu s členom 6 Uredbe Sveta (EGS, Euratom) št. 1553/89. 5. NEOBVEZNI ELEMENTI Predlog vključuje določbo o časovni omejitvi veljavnosti. 2014/0289 (NLE) Predlog IZVEDBENI SKLEP SVETA o podaljšanju veljavnosti Izvedbenega sklepa Sveta 2011/335/EU o dovoljenju Republiki Litvi, da še naprej uporablja posebni ukrep, ki odstopa od člena 287 Direktive 2006/112/ES o skupnem sistemu davka na dodano vrednost SVET EVROPSKE UNIJE JE – ob upoštevanju Pogodbe o delovanju Evropske unije, ob upoštevanju Direktive Sveta 2006/112/ES z dne 28. novembra 2006 o skupnem sistemu davka na dodano vrednost ([2]) (v nadaljnjem besedilu: direktiva o DDV), zlasti člena 395(1) Direktive, ob upoštevanju predloga Evropske komisije, ob upoštevanju naslednjega: (1) V dopisu, ki ga je Komisija evidentirala 16. maja 2014, je Republika Litva zaprosila za dovoljenje, da uporabi ukrep z odstopanjem od člena 287(11) direktive o DDV, da bi lahko še naprej oproščala nekatere davčne zavezance, katerih letni promet ni višji od protivrednosti 45 000 EUR v nacionalni valuti po menjalnem tečaju na dan njenega pristopa k Evropski uniji. Na podlagi tega ukrepa bi bili ti davčni zavezanci oproščeni določenih ali vseh obveznosti v zvezi z davkom na dodano vrednost (DDV) iz poglavij 2 do 6 naslova XI direktive o DDV. (2) Komisija je z dopisom z dne 6. junija 2014 obvestila druge države članice o prošnji Litve. Z dopisom z dne 12. junija 2014 je uradno obvestila Litvo, da ima na voljo vse informacije, potrebne za presojo o zahtevi. (3) V naslovu XII direktive o DDV je državam članicam že na razpolago posebna ureditev za mala podjetja. Ukrep, v zvezi s katerim se prosi za podaljšanje, odstopa od naslova XII direktive o DDV le, če je prag letnega prometa davčnega zavezanca v posebni ureditvi višji od dovoljenega v Litvi v skladu s členom 287(11) direktive o DDV, ki znaša 29 000 EUR. (4) Z Izvedbenim sklepom Sveta 2011/335/EU z dne 30. maja 2011[3] je Litva dobila dovoljenje, da lahko v okviru ukrepa odstopanja do 31. decembra 2014 davčne zavezance, katerih letni promet znaša največ 45 000 EUR, oprosti plačila DDV. Glede na to, da je ta prag privedel do zmanjšanja obveznosti v zvezi z DDV za manjša podjetja, bi bilo treba Litvi dovoliti, da ta ukrep uporablja za nadaljnje omejeno obdobje. Davčni zavezanci lahko še vedno izberejo splošno ureditev glede DDV. (5) Na podlagi informacij, ki jih je predložila Litva, bo podaljšanje odstopanja imelo zanemarljiv učinek na skupni znesek davčnih prihodkov, zbranih na ravni končne potrošnje. (6) Odstopanje ne vpliva na lastna sredstva Unije, pridobljena od davka na dodano vrednost – SPREJEL NASLEDNJI SKLEP: Člen 1 V členu 2 Sklepa 2011/335/EU se datum „31. decembra 2014“ nadomesti z datumom „31. decembra 2017“. Člen 2 Ta sklep se uporablja od 1. januarja 2015. Člen 3 Ta sklep je naslovljen na Republiko Litvo. V Bruslju, Za Svet Predsednik [1] UL L 150, 9.6.2011, str. 6. [2] UL L 347, 11.12.2006, str. 1. [3] UL L 150, 9.6.2011, str. 6.